Na temelju članka 17. stavka 1. podstavka 6. Statuta Pravnog fakulteta u Zagrebu, Fakultetsko vijeće Pravnog fakulteta Sveučilišta u Zagrebu, Trg Republike Hrvatske 14 (dalje u tekstu: Fakultet) donosi dana 7. srpnja 2021. godine sljedeći

**PRAVILNIK O ZAŠTITI STUDENTICA I STUDENATA OD SEKSUALNOG UZNEMIRAVANJA I DRUGIH OBLIKA RODNE DISKRIMINACIJE**

**I. UVODNE ODREDBE**

Članak 1.

*Sadržaj Pravilnika*

Ovim se Pravilnikom uređuje zaštita studentica/studenata od seksualnog uznemiravanja i drugih oblika rodne diskriminacije koje su počinili nastavnice/ici, druge/i zaposlenice/ci i suradnice/ci Fakulteta te studentice/studenti Fakulteta.

Članak 2.

*Značenje pojmova u ovom Pravilniku*

(1) Pojmovi i izrazi koji se u ovom Pravilniku koriste za osobe u ženskom ili muškom rodu jednako se odnose na osobe oba roda.

(2)*Seksualno uznemiravanje* je svako neželjeno ponašanje seksualne naravi koje ima za cilj ili stvarno predstavlja povredu dostojanstva osobe, a posebice ako stvara zastrašujuće, neprijateljsko, ponižavajuće, omalovažavajuće ili uvredljivo okruženje. Seksualno uznemiravanje postoji ne samo u slučaju ponovljenog ili kontinuiranog ponašanja već i pojedinačno ponašanje može predstavljati takvo uznemiravanje. Za utvrđivanje seksualnog uznemiravanja, nije nužno da seksualno uznemiravana osoba izričito izjavi ili dade do znanja da se radi o neželjenom ponašanju, kada se radi o ponašanju za koje se razumno može očekivati da bi bilo ocijenjeno kao neželjeno.

(3) Seksualno uznemiravanje može poprimiti sljedeće oblike:

1) *Verbalno* – primjerice seksualno uvjetovanje ili ucjenjivanje (*quid pro quo*), objavljivanje tzv. osvetničke pornografije odnosno pornografije bez pristanka, širenje glasina o seksualnom ponašanju druge osobe, reproduciranje seksualno uvredljivog i uznemiravajućeg materijala, ruganje i ismijavanje koje je seksualno obojeno, upućivanje prijedloga seksualne naravi drugoj osobi, seksualno eksplicitne opaske, izjave ili dobacivanje te iznošenje šala ili opaski koje su seksualno obojene, a koji su počinjeni licem u lice ili putem drugih oblika komunikacije kao što su pisana komunikacija, komunikacija putem elektroničkih medija ili mobilnih uređaja.

2) *Neverbalno* – primjerice neprikladan govor tijela i geste kao što su opsceno oblizivanje usana, neprikladno ili nepristojno odmjeravanje, sprečavanje prolaza ili nadvijanje nad drugom osobom uz nepoštovanje osobnog prostora.

3) *Tjelesno* – primjerice neprikladno dodirivanje tuđe kose ili tijela, grljenje, ljubljenje, milovanje, trljanje o drugu osobu ili masiranje.

(4) *Rodna diskriminacija* je stavljanje u nepovoljniji položaj po osnovi spola, spolne orijentacije, rodnog identiteta ili izražavanja rodnog identiteta u skladu sa Zakonom o ravnopravnosti spolova i Zakonom o suzbijanju diskriminacije. Rodnom diskriminacijom smatra se i stavljanje neke osobe u nepovoljniji položaj na temelju pogrešne predodžbe o postojanju osnova navedenih u rečenici 1. ovoga stavka. Rodna diskriminacija uz seksualno uznemiravanje obuhvaća i seksizam, izravnu i neizravnu diskriminaciju, uznemiravanje na osnovi roda, segregaciju te poticanje na diskriminaciju.

(5) *Seksizam* je svaki oblik izražavanja koji se temelji na ideji da su neke osobe inferiorne zbog svojeg spola.

(6) *Izravna diskriminacija* je postupanje uvjetovano nekom od osnova navedenih rečenici 1. stavku 4. ovoga članka kojim se osoba stavlja ili je bila stavljena ili bi mogla biti stavljena u nepovoljniji položaj od druge osobe u usporedivoj situaciji.

(7) *Neizravna diskriminacija* postoji kada naizgled neutralna odredba, kriterij ili praksa stavlja ili bi mogla staviti osobe u nepovoljniji položaj po osnovi navedenoj u točci 3. rečenici 1. ovoga članka u odnosu na druge osobe u usporedivoj situaciji, osim ako se takva odredba, kriterij ili praksa mogu objektivno opravdati legitimnim ciljem, a sredstva za njihovo postizanje su primjerena i nužna.

(8) *Uznemiravanje na osnovi roda* je svako neželjeno ponašanje uvjetovano nekom od osnova navedenih u rečenici 1. stavku 4. ovoga članka, a koje ima za cilj ili stvarno predstavlja povredu dostojanstva osobe i koje stvara zastrašujuće, neprijateljsko, ponižavajuće, omalovažavajuće ili uvredljivo okruženje. Uznemiravanje na osnovi roda postoji ne samo u slučaju ponovljenog ili kontinuiranog ponašanja već i pojedinačno ponašanje može predstavljati takvo uznemiravanje. Za utvrđivanje uznemiravanja na osnovi roda, nije nužno da uznemiravana osoba izričito izjavi ili dade do znanja da se radi o neželjenom ponašanju, kada se radi o ponašanju za koje se razumno može očekivati da bi bilo ocijenjeno kao neželjeno.

(9) Uznemiravanje na osnovi roda može poprimiti niz rodom uvjetovanih oblika, kao što su primjerice uvredljivo i/ili patronizirajuće ponašanje ili komentari, ponižavajuće i/ili omalovažavajuće kritiziranje, ustrajno opterećivanje zaduženjima za koje se ne može razumno očekivati da će ih osoba moći dovršiti, objavljivanje uvredljivih komentara putem elektroničkih medija, prijetnje javnim razotkrivanjem spolne orijentacije ili rodnog identiteta druge osobe bez njenog dopuštenja, namjerna upotreba pogrešnog osobnog imena ili zamjenice u odnosu na transrodnu osobu ili upućivanje na njenu rodno-identitetsku osobnu povijest i slično.

(10) *Segregacija* predstavlja prisilno i sustavno razdvajanje osoba po nekoj osnovi navedenih u rečenici 1. stavku 4. ovoga članka, a koje nije objektivno uvjetovano provedbom nastavnog procesa.

(11) *Poticanje na rodnu diskriminaciju* smatrat će se rodnom diskriminacijom u smislu ovoga Pravilnika. Namjera poticanja na rodnu diskriminaciju neće se smatrati nužnim obilježjem tog oblika rodne diskriminacije.

(12) Pojmovima seksualnog uznemiravanja i rodne diskriminacije smatrat će se obuhvaćenom i uz njih vezana *viktimizacija*, kojom Pravilnik smatra dovođenje u nepovoljniji položaj osobe koja je:

- u dobroj vjeri prijavila seksualno uznemiravanje ili drugi oblik rodne diskriminacije, izrazila volju za prijavom ili pomogla drugoj osobi u prijavljivanju tih oblika diskriminacije;

- prisustvovala seksualnom uznemiravanju ili drugom obliku rodne diskriminacije;

- odbila nalog za rodno diskriminatornim postupanjem odnosno za postupanjem koje bi predstavljalo seksualno uznemiravanje;

- u dobroj vjeri na bilo koji način sudjelovala u postupku vođenom povodom seksualnog uznemiravanja ili drugog oblika rodne diskriminacije.

(13) Neprihvatljivim ponašanjem smatra se neučinkovito postupanje nadležnih tijela, kao što je zanemarivanje prijava seksualnog uznemiravanja i drugih oblika rodne diskriminacije u smislu odgađanja ili propuštanja istraživanja prijavljenog seksualnog uznemiravanja ili drugih oblika rodne diskriminacije.

(14) *Fakultet* je Pravni fakultet Sveučilišta u Zagrebu.

(15) *Student/ica* je osoba upisana u preddiplomski (specijalistički i sveučilišni), diplomski (specijalistički i sveučilišni), integrirani preddiplomski i diplomski te poslijediplomski specijalistički i doktorski studij na Fakultetu. Studentom/icom će se za potrebe ovoga Pravilnika smatrati i polaznik/ca programa cjeloživotnog obrazovanja (predavanja, seminara, radionica, tečajeva, ljetnih škola ili drugih oblika nastave) koje organizira i/ili provodi Fakultet i njegovi zaposlenice/i i/ili vanjske/i suradnice/i.

(16) *Zaposlenica/k* u smislu ovoga Pravilnika je svaka fizička osoba koja u radnom odnosu na Pravnom fakultetu u Zagrebu obavlja određene poslove. Zaposlenicom/kom će se u smislu ovoga Pravilnika smatrati i nositeljice/i počasnih titula (uključujući *Professores emeritos/Professori Emeriti*).

(17) *Vanjska/i suradnica/ik* u smislu ovoga Pravilnika je fizička osoba koja/i temeljem ugovora građanskog prava obavlja određene poslove za Poslodavca.

(18) *Poslodavac* u smislu ovoga Pravilnika je Pravni fakultet Sveučilišta u Zagrebu, u odnosu prema svojim zaposlenicama/ima i vanjskim suradnicama/ima.

**II. OPĆA NAČELA**

Članak 3.

*Zabrana uznemiravanja i diskriminacije*

(1) Fakultet ne tolerira niti jedan oblik uznemiravanja i diskriminacije te od svih svojih nastavnica/ka i drugih zaposlenica/ka, suradnica/ka i studentica/ata očekuje da jedne/i s drugima postupaju s uzajamnim poštovanjem, razumijevanjem i tolerancijom.

(2) Fakultet promiče jednakost među ljudima i uvažavanje različitih vrijednosti te izgradnju radnog, obrazovnog i društvenog okruženja u kojem se poštuju prava i dostojanstvo svih članica/ova njegove zajednice.

Članak 4.

*Ciljevi*

Ovaj je Pravilnik usmjeren na ostvarenje sljedećih ciljeva:

1) izgradnju pozitivnog okruženja u kojem se sa studenticama/ima postupa pravično i s poštovanjem,

2) odašiljanje jasne poruke da je svaki oblik seksualnog uznemiravanja studentica/ata i njihove rodne diskriminacije neprihvatljiv te da je svaka članica i član fakultetske zajednice pozvana/an i dužna/an sudjelovati u izgradnji okruženja u kojem se takvi oblici ponašanja ne toleriraju,

3) uspostavljanju mehanizama podrške za sve studentice/te koje/i smatraju da su bile/i izložene/i nekom od oblika ovim Pravilnikom zabranjenih ponašanja,

4) ustanovljavanju mehanizama putem kojih se na učinkovit, nepristran, objektivan i brz način mogu ispitati sve pritužbe studentica/ata vezane uz ovim Pravilnikom zabranjena ponašanja.

Članak 5.

*Odgovornost*

(1) Od svih se članica/ova fakultetske zajednice očekuje da rade na ostvarenju ciljeva koji se ovim Pravilnikom nastoje postići. To prije svega znači da su se dužne/i upoznati s njegovim odredbama te ih se pridržavati u svom svakodnevnom radu i ponašanju.

(2) Postupanje u skladu s ciljevima ovoga Pravilnika podrazumijeva da se:

a) sa studenticama/ima postupa s dostojanstvom i poštovanjem,

b) obeshrabruje svaki oblik ovim Pravilnikom zabranjenog ponašanja tako da se jasno daje do znanja da je takav oblik ponašanja neprihvatljiv,

c) pruži podrška svakoj/me studentici/tu koja/i je bila/o izložena seksualnom (spolnom) uznemiravanju ili rodnoj diskriminaciji, koja/i, kad je to primjereno, uključuje i potporu u podnošenju pritužbe.

(3) Posebnu odgovornost u poštovanju odredbi ovoga Pravilnika i njihovoj provedbi imaju nastavnice/i, suradnice/i, druge/i zaposlenice/i i vanjske/i suradnice/i Fakulteta te druge/i članice i članovi fakultetske zajednice koje/i se nalaze u pravnoj ili stvarnoj poziciji moći u odnosu na studentice/te. Od njih se očekuje da poduzmu sve razumne napore kako do zabranjenog ponašanja, u njihovom području rada ne bi došlo, a ako se zabranjeno ponašanje dogodi, da bude brzo i učinkovito istraženo.

Članak 6.

*Sloboda govora i akademska sloboda*

Sloboda govora i akademska sloboda vrijednosti su od posebnog interesa za Fakultet. Žustre se akademske rasprave neće smatrati oblikom ponašanja zabranjenih ovim Pravilnikom, ako se vode s poštovanjem i bez povrede dostojanstva drugih ili stvaranja zastrašujućeg, neprijateljskog, ponižavajućeg ili uvredljivog okruženja za njih.

Članak 7.

*Bliski odnosi sa studenticama i studentima*

(1) Fakultet, svjestan činjenice da je druženje nastavnica/ka, suradnica/ka ili drugih zaposlenica/ka, kao i vanjskih suradnica/ka sa studenticama/ima pozitivan aspekt članstva u fakultetskoj zajednici, ali i da se postojanjem ili uspostavljanjem intimnih odnosa između njih otvara prostor zlouporabe povjerenja ili seksualnog uznemiravanja studentica/ta, ustanovljuje za svoje nastavnice/ke, suradnice/ke, druge zaposlenice/ke i vanjske suradnice/ke, sljedeća pravila:

1) zabranjuju se intimni odnosi sa studenticama/ima mlađim od 18 godina ili onima koje su odrasle osobe u povećanom riziku od zlouporabe povjerenja,

2) zabranjuju se intimni odnosi sa studenticama/ima u situacijama u kojima postoji odnos izravnog nadzora,

3) ne preporučuju intimni odnosi sa studenticama/ima u situacijama u kojima ne postoji odnos izravnoga nadzora.

(2) Postupanje protivno stavku 1. točkama 1. i 2. ovoga članka predstavlja ovim Pravilnikom zabranjeno ponašanje.

(3) Nastavnica/k, suradnica/k ili druga/i zaposlenica/k koja/i postupi protivno preporuci iz stavka 1. točke 3. ovoga članka te time stvori situaciju koja može dovesti do zlouporabe povjerenja, pisanom izjavom o toj situaciji treba izvijestiti Dekan/icu.

(4) Nepostupanje po obvezi iz stavka 3. ovoga članka predstavlja ovim Pravilnikom zabranjeno ponašanje.

Članak 8.

*Dužnost zaštite od diskriminacije*

(1) Fakultet je dužan osigurati obrazovno okruženje bez diskriminacije.

(2 Dužnost iz stavka 1. ovoga članka uključuje i poduzimanje preventivnih mjera i vođenje brige o uređenju predavaonica i sanitarnih prostorija, načinu nadzora studenata/ica i imovine te o svim aspektima obrazovnog okruženja koji, izravno ili neizravno, mogu uzrokovati izloženost studenata/ica različitim oblicima diskriminacije.

Članak 9.

*Zaštita od lažnih prijava*

(1) Lažna prijava povrede prava iz ovog Pravilnika koja sadrži neistinite činjenične tvrdnje iznesene zlonamjerno predstavlja stegovni prijestup studentice/ta, odnosno tešku povredu obveze iz radnog odnosa kada je podnesena od strane zaposlenice/ka Fakulteta.

(2) Protivljenje studentice/ta postupanju koje predstavlja diskriminaciju ne predstavlja stegovni prijestup niti smije biti razlog za viktimizaciju.

**III. MJERE OBRAZOVANJA I INFORMIRANJA**

Članak 10.

*Obrazovanje zaposlenica/ka*

(1) Fakultet će jednom godišnje organizirati edukacije iz prevencije seksualnog uznemiravanja i drugih oblika rodne diskriminacije.

(2) Svi zaposlenice/i Fakulteta će svake četiri godine pohađati edukativne radionice o uzrocima, oblicima i posljedicama te prevenciji seksualnog uznemiravanja i drugih oblika rodne diskriminacije.

(3) Programi prevencije trebaju uključivati treninge socijalnih vještina te edukacije vezane uz seksualno nasilje kao i informirati o štetnosti seksizma i rodnih stereotipa.

(4) Fakultet će osigurati edukaciju odnosno osposobljavanje svojih Povjerenica/ika i članica/ova Povjerenstva prije njihova stupanja na dužnost te daljnje usavršavanje koje se sastoji od najmanje jednog seminara ili treninga iz prevencije seksualnog uznemiravanja i drugih oblika rodne diskriminacije.

Članak 11.

*Informiranje zaposlenica/ka i studentica/nata o zabrani seksualnog uznemiravanja i drugih oblika rodne diskriminacije*

(1) Fakultet će sve zaposlenice/ke na početku akademske godine informirati na službeni e-mail o odredbama ovoga Pravilnika te o aktivnostima i mjerama koje Fakultet provodi kako bi spriječio seksualno uznemiravanje i druge oblike rodne diskriminacije.

(2) Fakultet će zaposlenicama/ima prije njihovog stupanja na rad dostaviti:

- podatke o Povjerenicama/ima: ime i prezime, adresu mjesta rada, broj telefona, adresa e-pošte i drugi kontakt

- obrazac pisane izjave da je zaposlenica/k upoznata/at s ovim Pravilnikom i Etičkim kodeksom

- ovaj Pravilnik

- Etički kodeks

- druge relevantne akte o zabrani diskriminiranja i pravima, obavezama i odgovornostima zaposlenog i poslodavca.

(3) Zaposlenica/k je dužna/an dati izjavu u pisanom obliku da je primila/o i pročitala/o podatke kao i Pravilnik i Etički kodeks iz stavka 2. ovoga članka u dva primjerka, jedan za sebe i jedan za poslodavca.

Članak 12.

(1) Fakultet će informirati studentice/te prilikom dana orijentacije o sadržaju ovoga Pravilnika i njihovim pravima i obvezama koja iz njega proizlaze.

(2) Fakultet će učiniti ovaj Pravilnik dostupnim na mrežnim stranicama i to na način pristupačan korisnicama/ima.

(3) Prostor mrežnih stranica Fakulteta sadržavat će primjere nepoželjnih ponašanja u akademskom okruženju definirane ovim Pravilnikom.

(4) Fakultet će na mrežnim stranicama učiniti dostupnim i sustav prijave seksualnog uznemiravanja i drugih oblika rodne diskriminacije.

(5) Sustav prijave seksualnog uznemiravanja i drugih oblika rodne diskriminacije mora biti organiziran i proveden na način da prijavitelj/ica nakon podnošenja prijave nije izložen/a viktimizaciji.

(6) Pristup podacima iz sustava prijave seksualnog uznemiravanja i drugih oblika rodne diskriminacije imat će samo Povjerenice/i imenovani u skladu s odredbama ovog Pravilnika.

Članak 13.

(1) Fakultet će sustavno pratiti primjenu ovoga Pravilnika i po potrebi ga mijenjati s ciljem prepoznavanja i sprečavanja seksualnog uznemiravanja i drugih oblika rodne diskriminacije te iskorjenjivanja rodnih stereotipa i seksizma u radnom i nastavnom okruženju.

(2) Povjerenica/ik za zaštitu studentice/ta iz članka 19. i Povjerenstvo za zaštitu studentice/ta iz čl. 20. jednom godišnje podnose izvješće o svom radu Fakultetskom vijeću.

(3) Povjerenica/ik za zaštitu studentice/ta će u svom izvješću o radu posebice iznijeti podatke o broju provedenih savjetovanja sa studenticama/ima vezanim za seksualno uznemiravanje ili druge oblike rodne diskriminacije, broju obavijesti koje je o takvom uznemiravanju odnosno diskriminaciji zaprimila/o od trećih osoba, broju anonimnih prijava, broju slučajeva u kojima je na drugačiji način saznala/o o uznemiravanju odnosno diskriminaciji, kao i vrsti uznemiravanja odnosno diskriminacije o kojima je Povjerenica/ik obaviješten/a.

(4) Povjerenstvo za zaštitu studentice/ta će u svom izvješću o radu posebice iznijeti podatke o broju provedenih postupaka za zaštitu studentica/nata od seksualnog uznemiravanja ili drugog oblika rodne diskriminacije, broju odluka u kojima je odbacio prijavu, broju odluka u kojima je prihvatio zahtjev za zaštitom studentice/nata, broju odluka u kojima je odbio zahtjev za zaštitom studentice/ta, kao i vrsti uznemiravanja odnosno diskriminacije o kojima je odlučivao.

Članak 14.

(1) Fakultet osigurava ravnopravnost spolova u svim svojim aktivnostima i pisanim aktima i odlukama posebice u odvijanju nastavno-obrazovnih sadržaja.

(2) Fakultet će poticati revidiranje nastavnih materijala sa svrhom suzbijanja i iskorjenjivanja seksizma i rodnih stereotipa.

Članak 15.

Svi zaposlenice/i i vanjske/i suradnice/o Fakulteta dužne/i su u obavljanju poslova svog radnog mjesta ponašati se i postupati na način kojim se ne uznemiravaju studentice/ti te su dužne/i spriječiti seksualno uznemiravanje i druge oblike rodne diskriminacije, kao i o istom obavijestiti jedno od tijela iz članka 18. ovog Pravilnika.

Članak 16.

Fakultet će provoditi i podržavati aktivnosti za prevenciju seksualnog uznemiravanja, rodne diskriminacije i seksističkog ponašanja, kao i za osvješćivanje i razgradnju nesvjesnih spolnih predrasuda, rodne stereotipe, sve vrste nasilja, seksističke uvrede i rodno uvjetovano nasilje.

**VI. POSTUPAK RADI ZAŠTITE STUDENTICE/TA OD SEKSUALNOG UZNEMIRAVANJA I DRUGIH OBLIKA RODNE DISKRIMINACIJE**

**Članak 17.**

*Načela postupka*

(1) Postupak za zaštitu studentice/ta od seksualnog uznemiravanja i drugih oblika rodne diskriminacije je hitan te su ga tijela tog postupka dužna provesti bez odugovlačenja u najkraćem mogućem roku.

(2) U postupku iz stavka 1. ovoga članka prijaviteljici/lju i prijavljenoj osobi, dat će se mogućnost da se izjasne o svim zahtjevima i navodima protivne strane.

(3) Tijela u postupku iz stavka 1. ovoga članka obvezna su poštivati dostojanstvo prijaviteljice/lja i prijavljene osobe te obzirno postupati prema prijaviteljici/lju.

(4) Tijela u postupku iz stavka 1. ovoga članka će po službenoj dužnosti utvrditi sve činjenice koje su važne za postupak te će radi toga izvesti sve potrebne dokaze.

(5) Prijavitelj/ica je dužan/na učiniti vjerojatnim da je došlo do seksualnog uznemiravanja ili drugog oblika rodne diskriminacije. Teret dokazivanja da nije bilo seksualnog uznemiravanja ili drugog oblika rodne diskriminacije leži na prijavljenoj osobi.

(6) Postupak iz stavka 1. ovoga članka nije javan. U slučaju postojanja opravdanog interesa javnosti, Dekan/ica je ovlaštena/en informirati javnost.

(7) Tijela i sudionici postupka dužni su postupati u skladu s načelom povjerljivosti. Zajamčena je zaštita osobnih podataka prijaviteljice/lja i prijavljene osobe.

**Članak 18.**

*Tijela postupka*

Tijela u postupku radi zaštite studentice/ta od seksualnog uznemiravanja i drugih oblika rodne diskriminacije jesu: Povjerenica/ik za zaštitu studentice/nta, Povjerenstvo za zaštitu studentice/nta te Dekan/ica.

(2) Povjerenica/ik i Povjerenstvo su neovisna i nepristrana tijela.

**Članak 19.**

*Imenovanje Povjerenice/ka za zaštitu studentice/ta*

(1) Vijeće Fakulteta imenuje četiri Povjerenice/ka za zaštitu studentice/nta od seksualnog uznemiravanja i drugih oblika rodne diskriminacije (dalje: Povjerenica/ik) na mandat od tri godine.

(2) Pri imenovanju Povjerenice/ika potrebno je voditi računa o ravnomjernoj zastupljenosti oba spola te će se izabrati najmanje dvije Povjerenice. Pri izboru Povjerenice/ika vodit će se računa da su ravnomjerno zastupljeni svi studiji na Fakultetu.

(3) Prijedlog za imenovanje Povjerenice/ika ovlašteni su dati: Dekan/ica Fakulteta, studentske udruge na Fakultetu, Studentsk/a pravobranitelj/ica Fakulteta, kao i 15 članica/ova Vijeća, a kandidat/kinja se može i sama/sam predložiti.

(4) Povjerenice/i mogu biti nastavnice/i Fakulteta osim Dekana/ice i Prodekana/ica.

**Članak 20.**

*Imenovanje članice/a odnosno zamjenice/ka članice/a Povjerenstva za zaštitu studentice/ta*

(1) Vijeće Fakulteta imenuje tri članice/ova Povjerenstva za zaštitu studentice/nta od seksualnog uznemiravanja i drugih oblika rodne diskriminacije (dalje: Povjerenstvo) kao i tri njihove/njihova zamjenice/ka na mandat od tri godine. Istovremeno Vijeće Fakulteta između imenovanih članica/ova Povjerenstva izabire predsjednicu/ka te zamjenicu/ka predsjednice/ka Povjerenstva.

(2) Pri imenovanju članica/ova Povjerenstva i njihovih zamjenica/ika potrebno je voditi računa o ravnomjernoj zastupljenosti oba spola te će najmanje dva člana i jedan zamjenik člana biti ženskog spola. Pri imenovanju članica/ova Povjerenstva i njihovih zamjenica/ika vodit će se računa da su ravnomjerno zastupljeni svi studiji na Fakultetu. Jedna/an od članica/ova ili jedna/an od zamjenica/ika članova Povjerenstva bit će studentica/ent kao i zaposlenica/k Fakulteta koja/i nije nastavnik/ca. Kada se postupak vodi prema nastavnici/ku, najmanje dva člana Povjerenstva moraju biti nastavnice/ci.

(3) Prijedlog za imenovanje članice/a Povjerenstva odnosno njezine/njegovog zamjenice/ka ovlašteni su dati: Dekan/ica Fakulteta, studentske udruge na Fakultetu, Studentska/i pravobranitelj/ica Fakulteta, kao i 15 članica/ova Vijeća, a kandidat/kinja se može i sam/a predložiti.

(4) Za članicu/a Povjerenstva odnosno njezinu/gova zamjenicu/ka ne mogu biti imenovani Dekan/ica, Prodekani/ice i Tajnik/ca Fakulteta.

(5) Povjerenstvo u svakom pojedinačnom slučaju odlučuje u sastavu od tri člana/ice odnosno zamjenice/ika člana/ice Povjerenstva i to većinom glasova.

**Članak 21.**

*Ovlasti i dužnosti Povjerenice/ika*

(1) Student/ica koji/a je seksualno uznemiravan/a ili podvrgnut/a drugim oblicima rodne diskriminacije može se obratiti jednoj/om od Povjerenica/ika po svom izboru radi savjetovanja.

(2) Povjerenica/ik će student/ici iz stavka 1. ovoga članka koja se njoj/njemu obratila ponuditi razgovor putem neposrednog susreta, telefona, video veze ili putem elektronske pošte.

(3) Povjerenica/ik će studenta/icu iz stavka 1. ovoga članka između ostalog posebice:

- upoznati s mogućnošću pokretanja postupka za zaštitu od seksualnog uznemiravanja i drugih oblika rodne diskriminacije, njegovim tijekom te njezinim/njegovim pravima u tom postupku;

-upozoriti na potreban sadržaj prijave za zaštitu studentice/nta te na mogućnost da Povjerenstvo nepodobnu prijavu odbaci;

- obavijestiti je/ga da joj/mu može pomoći sastaviti prijavu i pružati pravnu podršku tijekom postupka pred Povjerenstvom;

-obavijestiti o mogućnosti da student/ica u svojoj prijavi zatraži da njezin/njegov osobni identitet bude zaštićen, ako ima dovoljno drugih dokaza za postupanje, i objasniti kada Povjerenica/ik iznimno sam/a može podnijeti prijavu;

-obavijestiti o mogućnosti predlaganja i izricanja privremenih mjera radi njezine/njegove zaštite;

-obavijestiti o dostupnosti psihološkog savjetovanja koje će Fakultet u tu svrhu osigurati.

(4) Povjerenica/ik će u slučaju postojanja okolnosti koje bi mogle dati povoda za sumnju u njezinu/njegovu nezavisnost ili nepristranost uputiti studenticu/ta drugoj/om Povjerenici/iku.

(5) Student/ica iz stavka 1. ovoga članka može neposredno podnijeti prijavu Povjerenstvu.

**Članak 22.**

*Obavijest treće osobe, anonimna obavijest te saznanje Povjerenice/ika o uznemiravanju ili diskriminaciji*

(1) Treća osoba koja ima saznanja o seksualnom uznemiravanju ili drugom obliku rodne diskriminacije može Povjerenicu/ika obavijestiti o tome te njoj/njemu staviti na raspolaganje dokazni materijal, i bez navođenja osobnih podataka osobe koja je bila uznemiravana odnosno diskriminirana.

(2) Povjerenicu/ka se može anonimno obavijestiti o počinjenom seksualnom uznemiravanju ili drugom obliku rodne diskriminacije i bez navođenja osobnih podataka osobe koja je bila uznemiravana odnosno diskriminirana uz stavljanje na raspolaganje dokaznog materijala.

(3) Fakultet osigurava informatičko-tehničke uvjete za mogućnost podnošenja anonimne obavijesti iz stavka 2. ovoga članka.

(4) Ako je Povjerenici/iku poznat identitet osobe koja je bila uznemiravana odnosno diskriminirana, on/a će ju u slučaju iz stavka 1. i 2. ovoga članka, kao i kada na druge načine sazna za seksualno uznemiravanje ili druge oblike rodne diskriminacije, kontaktirati radi provođenja savjetovanja.

(5) Ako uznemiravana odnosno diskriminirana osoba ne želi podnijeti prijavu i ne želi da se u postupku otkrije njezin identitet, Povjerenica/ik može iznimno sama/sam podnijeti prijavu Povjerenstvu, ako je riječ o teškim oblicima seksualnog uznemiravanja odnosno drugim oblicima rodne diskriminacije te ima dovoljno drugih dokaza za postupanje. U tom slučaju zaštitit će se osobni identitet uznemiravane odnosno diskriminirane osobe u postupku.

(6) Stavak 5. ovoga članka primijenit će se i kada Povjerenici/iku nije poznat identitet osobe koja je podnijela anonimnu prijavu, ali koristeći informatičko-tehničke instrumente može odgovoriti na anonimnu prijavu te pozvati da se uznemiravana odnosno diskriminirana osoba javi radi savjetovanja kao i izjašnjenja o tome hoće li podnijeti prijavu Povjerenstvu.

(7) U slučaju kada je protiv zaposlenice/ika ili vanjske/og suradnice/ika Fakulteta podnesena jedna ili više anonimnih obavijesti da je počinila/o seksualno uznemiravanje ili na drugi način rodno diskriminirala/ao studenticu/ta, a ne postoje pretpostavke da Povjerenica/ik o tome podnese prijavu Povjerenstvu, ona/on može, ako to smatra prikladnim i potrebnim, predložiti Dekan/ici da tu/tog zaposlenicu/ka ili vanjsku/og suradnicu/ka obavijesti o anonimnoj obavijesti i njezinoj naravi te da ju/ga upozori na odredbe ovoga Pravilnika. Pri tome su Povjerenica/ik i Dekan/ica dužni čuvati tajnost identiteta osobe za koju se tvrdi da je bila seksualno uznemiravana ili na drugi način rodno diskriminirana kao i identitet treće osobe koja je Povjerenicu/ika obavijestila o seksualnom uznemiravanju ili drugom obliku rodne diskriminacije.

**Članak 23.**

*Podnošenje prijave za zaštitu studentice/ta Povjerenstvu*

(1) Postupak za zaštitu studentice/ta od seksualnog uznemiravanja i drugih oblika rodne diskriminacije pokreće se podnošenjem prijave Povjerenstvu.

(2) Prijavu iz stavka 1. ovoga članka ovlašten/a je podnijeti student/ica koji/a navodi da je bio/la seksualno uznemiravan/a ili podvrgnut/a drugom obliku rodne diskriminacije. Prijavitelj/ica može u prijavi zatražiti da se u postupku ne otkriva njezin/gov osobni identitet, ako ima dovoljno drugih dokaza za postupanje.

(3) Povjerenica/ik ovlašten/a je podnijeti prijavu iz stavka 1. ovoga članka samo iznimno, ako su ispunjeni uvjeti iz članka 22. stavka 5. ovoga Pravilnika.

(4) Prijava se podnosi u pisanom obliku putem klasične ili elektronske pošte.

(5) Pri podnošenju prijave prijavitelj/ica može koristiti obrazac za prijavu seksualnog uznemiravanja ili drugih oblika rodne diskriminacije dostupan na mrežnoj stranici Fakulteta, a u koji će prijavitelj/ica unijeti svoje osobne podatke, osobne podatke o prijavljenoj osobi, kao i činjenice vezane za konkretno uznemiravanje odnosno diskriminaciju te navesti, i po mogućnosti priložiti, dokaze kojima raspolaže.

(6) Prijava nije podobna za postupanje ako ju je podnijela neovlaštena osoba, ako u njoj nije naveden identitet zaposlenice/ka odnosno studentice/ta Fakulteta koja/koji je počinila/o seksualno uznemiravanje ili drugi oblik rodne diskriminacije ili ako uopće nisu navedene okolnosti koje upućuju na počinjenje seksualnog uznemiravanja odnosno drugi oblik rodne diskriminacije.

**Članak 24.**

*Privremene mjere*

(1) Ako Povjerenica/ik smatra da je studenticu/ta za koju/kojeg se u prijavi navodi da je seksualno uznemiravan/a ili podvrgnut/a drugom obliku rodne diskriminacije potrebno zaštititi od daljnjeg uznemiravanja odnosno diskriminacije prije donošenja odluke Povjerenstva o toj prijavi, ona/on će Povjerenstvu odmah predložiti donošenje privremene mjere za zaštitu dotične studentice/nta.

(2) Prijavitelj/ica može već u prijavi zatražiti donošenje privremenih mjera radi zaštite od daljnjeg seksualnog uznemiravanja ili drugih oblika rodne diskriminacije.

(3) Po primitku prijedloga za određivanje privremenih mjera Povjerenstvo će žurno donijeti svoje mišljenje o potrebi njihovog određivanja. Ako Povjerenstvo smatra da je prijedlog za određivanje privremenih mjera osnovan, on će svoje mišljenje dostaviti Dekanu/ici koji/a će konačno odlučiti o njihovom određivanju.

(4) Privremene mjere mogu biti:

1. dopuštanje studentici/tu da promijeni seminarsku grupu, vježbe, mentoricu/a za diplomsku radnju, mentoricu/a za specijalistički ili doktorski rad, a kako ne bi dolazila/o u doticaj s osobom za koju ona/on tvrdi da je nju/njega seksualno uznemirila ili podvrgnula drugom obliku rodne diskriminacije;

2. zabrana kontakta i pristupa prijavljene/og zaposlenice/ka ili studentice/nta prijaviteljici/lju odnosno studentici/tu za koju/eg se u prijavi navodi da je bila/o seksualno uznemiravan/a ili podvrgnut/a drugom obliku rodne diskriminacije;

3. promjene u nastavnom rasporedu i nastavnim obvezama osobe protiv koje je podnesena prijava;

4. udaljenje s rada zaposlenice/ka protiv koje/ga je prijava podnesena;

5. bilo koja druga privremena mjera kojom se postiže svrha zaštite studentice/nta dok Povjerenstvo ne donese meritornu odluku o podnesenoj prijavi.

(5) Privremena mjera određuje se za razdoblje do donošenja odluke o prijavi za zaštitu studentice/nta od seksualnog uznemiravanja ili drugog oblika rodne diskriminacije.

**Članak 25.**

*Postupak pred Povjerenstvom*

(1) Postupak pred Povjerenstvom za zaštitu studentice/ta provest će se i okončati što prije, no najkasnije u roku od trideset dana od dostave prijave Povjerenstvu. U slučaju kada bi se s obzirom na okolnosti mogao izreći izvanredni otkaz ugovora o radu, Povjerenstvo će postupak provesti najkasnije u roku od osam dana.

(2) Član/ica i zamjenica/ik člana Povjerenstva koji sudjeluje u donošenju odluka u određenom predmetu dužni su od predsjednice/ika odnosno zamjenice/ika predsjednika tog Povjerenstva koja/i predsjedava u dotičnom predmetu zatražiti svoje izuzeće ako postoje okolnosti koje dovode u sumnju njihovu neovisnost ili nepristranost.

(3) Povjerenstvo će o primitku prijave odmah obavijestiti Dekan/icu.

(4) Povjerenstvo će ispitati prijavu te provesti dokazni postupak radi pravilnog utvrđenja činjeničnog stanja.

(5) Povjerenstvo će povodom prijave najprije saslušati prijaviteljicu/lja. Povjerenstvo će odvojeno od prijaviteljice/lja saslušati i prijavljenu osobu. Iznimno, Povjerenstvo je ovlašteno odrediti suočenje prijaviteljice/lja i prijavljene osobe samo ako prijavitelj/ica na to izričito i dobrovoljno pristane. Povjerenstvo može saslušati Povjerenicu/ika, ako to smatra potrebnim. Povjerenstvo je ovlašteno saslušati svjedoke, vještake, obaviti očevid te izvesti sve druge dokaze kojima se može dokazati osnovanost odnosno neosnovanost zahtjeva za zaštitom studentice/ta u prijavi.

(6) Povjerenstvo nije ovlašteno postavljati pitanja o ranijem seksualnom životu i seksualnoj orijentaciji prijaviteljice/lja kao ni prijavljene osobe.

(7) Sve/i zaposlenice/i Fakulteta dužni su u cijelosti surađivati s Povjerenstvom, odazvati se svakom njegovu pozivu te mu priopćiti sve podatke važne za dokazni postupak radi pravilnog utvrđenja činjeničnog stanja.

(8) Postupanje protivno stavku 7. ovoga članka te svako drugo onemogućavanje Povjerenice/ika ili Povjerenstva u obavljanju njihovih dužnosti predstavlja povredu obveze iz radnog odnosa te može biti razlog za otkaz ugovora o radu.

(9) Postupanje članica/ova tijela postupka protivno stavku 7. članka 17. ovoga Pravilnika također predstavlja povredu obveze iz radnog odnosa te može biti razlog za otkaz ugovora o radu.

**Članak 26.**

*Zapisnik o radnjama*

(1) Povjerenstvo će o svim radnjama koje će poduzeti u svrhu pravilnog utvrđenja činjeničnog stanja sastaviti zapisnik.

(2) Zapisnik iz stavka 1. ovoga članka u pravilu će se sastaviti prilikom saslušanja prijaviteljice/lja odnosno Povjerenice/ka, prilikom saslušanja prijavljene osobe, kao i prilikom saslušanja svjedoka i vještaka. Zapisnik će potpisati sve osobe koje su bile nazočne njegovu sastavljanju.

(3) U zapisniku iz stavka 1. ovoga članka posebno će se navesti da je Povjerenstvo sve prisutne upozorilo da su svi podaci prikupljeni u tom postupku povjerljivi.

**Članak 27**.

*Odluke Povjerenstva*

Povjerenstvo svoju odluku o prijavi i zahtjevu za zaštitom studentice/ta izrađuje u pisanom oblike te njome može: odbaciti prijavu kao nepodobnu, prihvatiti zahtjev za zaštitom studentice/ta kao osnovan ili odbiti zahtjev za zaštitom studentice/ta kao neosnovan.

**Članak 28.**

*Odbačaj prijave*

Povjerenstvo će odbaciti prijavu kada utvrdi da je ona nepodobna u smislu članka 23. stavka 6. ovoga Pravilnika uz kratko obrazloženje.

**Članak 29.**

*Prihvat zahtjeva za zaštitu studentice/ta*

(1) Povjerenstvo će prihvatiti zahtjev za zaštitu studentice/ta kao osnovan kada nakon provedenog postupka utvrdi da je u odnosu na nju/njega postojalo ili postoji seksualno uznemiravanje ili drugi oblik rodne diskriminacije.

(2) Ako je u postupku zaštićen osobni identitet studentice/ta koja/i je seksualno uznemiravan/a ili podvrgnut/a drugom obliku rodne diskriminacije, njezin/njegov identitet će ostati zaštićen i u pisanoj odluci Povjerenstva.

(3) Povjerenstvo će u odluci iz stavka 1. ovoga članka navesti stavove prijaviteljice/lja i prijavljene osobe, relevantne činjenice, izvedene i ocijenjene dokaze te druge načine koje je koristio u utvrđivanju činjenica kao i razloge na temelju kojih je zaključio da je student/ica seksualno uznemiravan/an ili podvrgnuta/ut drugom obliku rodne diskriminacije te će predložiti Dekanu/ici da:

1. prema zaposlenici/ku koja/i je studenticu/ta seksualno uznemiravala/ao ili podvrgnula/uo drugom obliku diskriminacije primijeni mjeru zbog povrede obveze iz radnog odnosa i/ili poduzme neke druge mjere potrebne radi sprječavanja nastavka seksualnog uznemiravanja ili drugih oblika rodne diskriminacije, uključujući mjere iz članka 24. stavka 4. ovoga Pravilnika;

2. s vanjskom/im suradnicom/ikom ili drugom osobom koja obavlja određene poslove za Fakultet, a koja je studenticu/ta seksualno uznemiravala ili podvrgnula drugom obliku rodne diskriminacije raskine ugovor na temelju kojeg ona/on obavlja određene poslove za Fakultet i/ili poduzme druge mjere potrebne radi sprječavanja nastavka seksualnog uznemiravanja ili drugih oblika rodne diskriminacije, uključujući mjere iz članka 24. stavka 4. ovoga Pravilnika;

3. studenticu/ta koja je drugu/gog studenticu/ta seksualno uznemiravala/vao ili podvrgnula/nuo drugom obliku diskriminacije opomene; ukori; posljednji puta opomene pred isključenje; zabrani njemu/njoj polaganje ispita odnosno pohađanje određenih oblika nastave do šest mjeseci; isključi njega/nju iz studija u trajanju do dvije godine ili njega/nju trajno isključi iz studija i/ili poduzme neke druge mjere potrebne radi sprječavanja nastavka seksualnog uznemiravanja ili drugih oblika rodne diskriminacije, uključujući mjere iz članka 24. stavka 4. ovoga Pravilnika.

(4) Mjere zbog povrede obveze iz radnog odnosa iz točke 1. stavka 3. ovoga članka mogu biti:

1. pisano upozorenje na obveze iz radnog odnosa;

2. pisano upozorenje na obveze iz radnog odnosa s ukazivanjem na mogućnost otkaza u slučaju nastavka povrede te obveze iz radnog odnosa;

3. redoviti otkaz ugovora o radu; ili

4. izvanredni otkaz ugovora o radu.

(5) Mjere iz točke 2 . stavka 3. ovoga članka mogu biti i:

1. pisano upozorenje vanjskoj/om suradnici/iku;

2. pisano upozorenje vanjskoj/om suradnici/iku s ukazivanjem na mogućnost raskida ugovora na temelju kojeg vanjska/i suradnica/ik obavlja određene poslove za Fakultet;

(6) Povjerenstvo može u svojoj odluci Dekanu/ici predložiti i da se protiv zaposlenice/ka odnosno vanjske/og suradnice/ka koja/i je seksualno uznemiravala/ao ili na drugi način rodno diskriminirala/ao studenticu/ta pokrene postupak radi popravljanja odnosno naknade štete.

(7) Ako Povjerenstvo sazna za postojanje osnova sumnje da je počinjeno kazneno djelo o tome je dužno obavijestiti Dekana/icu koji/a će podnijeti kaznenu prijavu nadležnom državnom odvjetništvu.

**Članak 30.**

*Odbijanje zahtjeva za zaštitu studentice/ta*

(1) Povjerenstvo će odbiti zahtjev za zaštitu studenta/ice kao neosnovan kada nakon provedenog postupka nije moglo utvrditi da je u odnosu na nju/njega postojalo ili postoji seksualno uznemiravanje ili drugi oblik rodne diskriminacije.

(2) U obrazloženju odluke iz stavka 1. ovoga članka Povjerenstvo će navesti stavove prijaviteljice/lja i prijavljene osobe, relevantne činjenice, izvedene i ocijenjene dokaze te druge načine koje je koristio u utvrđivanju činjenica kao i razloge na temelju kojih je donio odluku.

**Članak 31.**

*Dostava odluke Povjerenstva*

Povjerenstvo će svoju odluku iz članka 27. ovoga Pravilnika odmah po donošenju dostaviti Dekanu/ici, prijaviteljici/lju i prijavljenoj osobi.

**Članak 32.**

*Izricanje mjera od strane Dekana/ice*

(1) Dekan/ica će, nakon provedenog postupka, na temelju odluke i prijedloga Povjerenstva odmah poduzeti primjerene mjere iz članka 29. ovoga Pravilnika.

(2) Dekan/ica u poduzimanju mjera iz stavka 1. ovoga članka nije vezan/na prijedlogom Povjerenstva iz članka 29. ovoga Pravilnika, ali ako poduzme mjeru ili mjere različite od onih koje je predložilo Povjerenstvo, dužan/na je detaljno pisano obrazložiti svoju odluku, uz navođenje mjere ili mjera koje je predložilo Povjerenstvo.

(3) Dekan/ica će svoju odluku dostaviti Povjerenstvu, prijaviteljici/lju i prijavljenoj osobi.

(4) Ako u rokovima iz članka 25. stavka 1. Povjerenstvo ne donese odluku Dekan/ica može samostalno odlučiti o primjeni mjera iz članka 29. ovoga Pravilnika.

**Članak 33.**

*Odnos s drugim postupcima*

(1) Nakon pokretanja postupka za zaštitu studentice/ta od seksualnog uznemiravanja ili drugih oblika rodne diskriminacije nije dopušteno za vrijeme trajanja tog postupka iz razloga istog seksualnog uznemiravanja ili istog drugog oblika rodne diskriminacije u odnosu na istu/og studenticu/ta i istu prijavljenu osobu pokrenuti ili nastaviti postupak uređen Etičkim kodeksom ili stegovni postupak na Fakultetu.

(2) Odluka Povjerenstva o postojanju ili nepostojanju seksualnog uznemiravanja ili drugog oblika rodne diskriminacije veže druga tijela Fakulteta u kasnije pokrenutom ili nastavljenom postupku uređenom Etičkim kodeksom kao i u stegovnom postupku protiv iste prijavljene osobe.

(3) Postupak za zaštitu studentice/ta od seksualnog uznemiravanja ili drugog oblika rodne diskriminacije propisan ovim Pravilnikom ne uređuje prava, obveze i odgovornosti prijaviteljice/lja i prijavljene osobe te on nije zamjena za građanske, kaznene, upravne i stegovne postupke uređene zakonima, drugim propisima i aktima Fakulteta i Sveučilišta u Zagrebu.

(4) Povjerenstvo iz ovoga Pravilnika ima ovlasti i dužnosti istražnog povjerenstva iz čl. 91. Pravilnika o radu Fakulteta.

**Članak 34.**

*Stupanje na snagu Pravilnika*

Ovaj Pravilnik stupa na snagu osmog dana od dana objave na oglasnoj ploči Fakulteta. Ovaj Pravilnik objavit će se i na mrežnim stranicama Fakulteta.